**Introducció a l’organització de FamilySearch**

En aquest apartat de la memòria s'introduirà l’organització de FamilySearch. En concret, s’explicaran els objectius i motivacions sota les que va néixer l’organització, la seva història i el conjunt de funcionalitats i serveis que ofereixen a través del seu portal web i centres d’investigació.

**Què és FamilySearch?**

Si haguéssim de resumir l’organització en una sola paraula, aquesta seria família. Com s’indicava en la introducció, FamilySearch és una organització sense ànim de lucre destinada connectar famílies a través de diferents generacions. Des de l’organització es creu que les famílies són un condicionador de la felicitat i un dels factors que donen sentit a la vida.

La seva visió com a empresa, amb les seves pròpies paraules, és:

*Aprendre dels nostres avantpassats, a través dels llaços familiars, ens ajudà a comprendre millor qui som, enllaçar el present amb el passat i construir els ponts cap al futur.*

Aquesta visió és perseguida mitjançant un equip de professionals i voluntaris que treballen de cara a preservar i compartir el que s'ha convertit en la col·lecció més gran del món d'arxius genealògics. Aquest fet no és fruit de la casualitat, sinó dels més de cent anys que aquesta organització porta recol·lectant, preservant i compartint arxius genealògics des de tots els indrets del globus terraqüi.

FamilySearch organitza i tracta els recursos disponibles tenint present que la finalitat de les dades és poder ser consumides per tercers. Per això, FamilySearch aposta per un model de dades eficaç, on aquelles persones interessades a explorar el seu passat, puguin descobrir amb certa facilitat quin són els seus orígens.

Algunes de les característiques o dades que ajuden a comprendre l'envergadura i èxit d’aquesta organització se citen a continuació:

* Servei gratuït.
* Més de 4 bilions de persones diferents emmagatzemades en el sistema. Per tenir una idea de la magnitud d'aques nombre, actualment s’estima que en el món viuen 7,4 bilions de persones.
* 4.765 centres d’investigació distribuïts arreu del món.
* Servei d'ajuda 24/7.

**La història de FamilySearch**

FamilySearch, en els seus orígens coneguda com la Societat Genealògica de Utah, va néixer de les mans de l'església de Jesucrist dels Sants dels Darrers Dies l'any 1894. Aquesta església també és coneguda avui en dia pel nom de l'església mormona.

L’organització porta acumulats a les seves espatlles més de cent anys de recerca i preservació d’arxius històrics i genealògics. Durant aquest recorregut, FamilySearch s’ha associat amb més de 10.000 arxius i 200.000 voluntaris de tota mena d’indrets.

Mitjançant l’esforç col·lectiu d’aquestes organitzacions s’ha aconseguit preservar tant índexs com imatges d’arxiu de gran qualitat i posar tots aquests recursos a la disposició de milions de persones de forma gratuïta.

Durant aquest trajecte de més de 100 anys iniciat l'any 1894, l'organització ha tingut l'oportunitat de celebrar grans èxits. Entre ells, destaquen els següents:

* **1938, Microfilm:** La societat genealògica de Utah és pionera en començar a utilitzar microfilm per filmar i emmagatzemar informació relativa a arxius genealògics arreu del món.
* **1942, Family Group Record Archive: E**s crea, de forma manual, una indexació de les genealogies compartides fins aquell moment.
* **1963, Baül d’arxius a les Granite Mountains:** Es completa la creació d’un baül d’arxius amb tecnologia punta situat a les muntanyes pròximes a Salt Lake City, Utah, indret on resideix, avui en dia, la seu de l’organització. Es tracta d’una instal·lació climatitzada que ha estat utilitzada des de la seva creació per preservar còpies de microfilm i arxius digitals de més de cent països diferents.
* **1970, Primers centres d'història familiar:** S'introdueixen els primers centres d'història familiar. Aquests centres formen part d'una ramificació de llibreries que ofereixen accés gratuït a la informació continguda per més de 2,4 milions d'arxius en microfilm. Com hem esmentat en l'apartat anterior, avui en dia existeixen 4.765 d'aquests centres.
* **1985, L’estàndard GEDCOM:** En aquest any FamilySearch introdueix l'estàndard GEDCOM, un acrònim del concepte 'comunicació d'arxius genealògics'. L'estàndard GEDCOM consisteix en un conjunt d'especificacions i regles sobra com s'ha d'estructurar la informació genealògica de cara a compartir-la amb facilitat a través del núvol.
* **1995, Arbres genealògics digitalitzats:** Es dóna l’oportunitat als genealogistes de digitalitzar els arbres genealògics a la seva disposició i habilitar-ne l’accés a altres usuaris.
* **1998, Digitalització d’imatges:** FamilySearch comença a utilitzar tecnologies d'imatge digital per tal de capturar noves fonts de dades i transformar els milions de continguts, emmagatzemats fins ara en microfilm, en imatges digitals. La tecnologia també permet crear índexs de fàcil utilització que relacionen persones amb els continguts digitals.
* **1999, Nova pàgina web:** La pàgina web FamilySearch.org arriba al núvol. En la seva fase inicial, aquesta oferia la possibilitat de cercar informació en els registres històrics de forma relativament simple.
* **2012, Noves tecnologies digitals:** S’incorpora a les tecnologies utilitzades per FamilySearch la tecnologia dCamX, utilitzada per la digitalització de documents i la creació de sales de lectura digital, responsables de facilitar les tasques de comunicació i alliberació de coneixement entre els diferents centres.

Un dels altres grans èxits de l’organització, del que malauradament no es coneix la data exacte de creació, va ser l’obertura de la FamilySearch API.

Aquesta va suposar que aplicacions externes poguessin connectar-se a les bases de dades de FamilySearch i utilitzar-ne la informació d'una forma regulada i eficient. Resulta prou evident que sense l'existència d'aquesta API, aquest projecte mai hagués pogut tenir lloc.

**L’església mormona i la família**

Ja que el principal benefactor de FamilySearch és l'església mormona, creiem que és interessant estudiar de forma breu els orígens d'aquesta.

L’església de Jesucrist dels Sants dels Darrers Dies és una església que considera que la religió hauria de tornar als seus inicis apostòlics. Va ser fundada pel nord-americà Joseph Smith el 6 d’abril del 1830, a l'oest de Nova York.

Considerada actualment com la quarta comunitat cristiana més gran als Estats Units, troba situada la seva seu en l'actualitat a Salt Lake City, Utah. No obstant això, durant els inicis de l’església, Smith tenia la intenció de crear la Nova Jerusalem a prop de Nova York, en una ciutat que anomenaria Zion.

L’església, amb origen als voltants de Nova York, es va desplaçar cap a Kirtland, Ohio, des d'on va començar a expandir-se per Jackson County, Missouri, terra en què Smith volia situar la seu del col·lectiu en un futur pròxim.

Joseph va veure contrariats els seus plans, quan l'any 1833, els colons van expulsar brutalment al col·lectiu de Missouri. Com que no disposaven dels recursos militars necessaris per recuperar el territori per la força, es van veure obligats a anar desplaçant-se al llarg de diferents localitzacions, sempre per culpa de conflictes amb els natius de les terres, fins a establir-se a Nauvoo, Illinois.

Després de la mort de Smith, per tal d'evitar els conflictes armats amb els residents d'Illinois, el col·lectiu es va desplaçar cap a Nebraska i més endavant, durant l'any 1847, a les terres que serien conegudes com a Utah.

Durant aquesta època, l'església es va veure sotmesa a grans pressions i crítiques a causa de la seva tolerància per la poligàmia. Les tensions entre el col·lectiu i el govern d'Estats Units anirien en augment, fins que l'any 1890, el congrés va disgregar l'església i es va apoderar de molts dels seus béns.

Arribats aquest punt, l'església fundada per Smith, va decidir deixar de donar suport als matrimonis plurals, però sense desfer les famílies que ja es trobaven unides sota aquestes condicions.

Durant el segle XX, l'església va créixer substancialment i es va veure sotmesa a un procés d'internacionalització, en gran mesura, gràcies a la feina dels missioners enviats a diferents indrets del món.

Durant aquest període el col·lectiu es va convertir en un ferm defensor de les famílies nuclears, és a dir, de les famílies que consisteixen en dos progenitors i la seva descendència. L'església també va oposar-se en aquesta època a l'esmena pels drets igualitaris entre homes i dones, els casaments entre persones del mateix sexe i l'eutanàsia.

Hem volgut redactar aquests paràgrafs previs sobre els orígens de l'església mormònica per tal de poder presentar, amb cert rigor històric, com l'església va veure canviat i evolucionat el concepte de família al llarg del temps.

També queda latent, d'aquesta forma, com la història del col·lectiu es va veure marcada pel rebuig i el desterrament de moltes terres, fins al punt que van haver de recórrer a l'ús de missioners, repartits arreu del món, per tal de sobreviure com a religió.

Així doncs, creiem que per aquest projecte no esdevé necessari entrar en més detall pel que fa a les doctrines i pràctiques de l'església, ni enumerar quines són les principals diferencies entre l'església mormona i les altres corrents del cristianisme. Per altra banda, sí que volem realitzar una reflexió final sobre la posició actual de l'església mormona respecte a la família.

Pels mormons, les famílies representen els lligams que uneixen a les persones en relacions personals i les connecten tant amb les passades com amb les futures generacions. Creuen que cap èxit en la vida, pot compensar el fracàs en l'àmbit familiar.

Segons el seu punt de vista, construir nuclis familiars units i forts és el remei a molts dels fracassos que tenim les persones com a societat i creuen que la família inspira a l'individu a pensar més enllà de l'interès propi o la gratificació immediata i l'anima a entregar-se per altres persones, comunitats i a déu.

Forma part també de la cultura mormona la pràctica o deure d'acumular i preservar, tant les històries dels seus avantpassats com les pròpies, en benefici d'aquells que encara estan per arribar, enllaçant, d'aquesta forma, generacions desconnectades d'una altra forma.

Entenen la naturalesa real de la família, com un algú que transcendeix l'aquí i l'ara i que permet a les persones extreure forces d'aquells que van viure abans que nosaltres.

Concloïen, si ajuntem les dues variables que van marcar l'esdevenir de l'església mormona fins als temps contemporanis, és a dir, la seva semi forçada internacionalització i la importància del nucli familiar en la seva cultura, no hauríem de mostrar-nos sorpresos pel fet que el col·lectiu s'hagi convertit en un dels referents mundials en el camp de la genealogia.

**Serveis per organitzacions amb arxius genealògics**

Com ja s’ha comentat en seccions anteriors, FamilySearch no és només una organització dedicada a posar a disposició del públic registres genealògics, sinó que també pretenen ajudar a altres organitzacions a digitalitzar i publicar els seus documents al núvol de forma econòmica, ja sigui mitjançant la plataforma FamilySearch o la construcció de noves eines pròpies al núvol.

Sigui com sigui, FamilySearch ofereix cinc serveis a altres organitzacions genealògiques:

**Captura d’imatges:**Obtenir imatges de qualitat és normalment el procés més costos per aquelles organitzacions que volen digitalitzar els seus registres, tant en el sentit econòmic, com en base als recursos humans necessaris.

El microfilm, que fins fa poc era l’estàndard en la indústria, comença a cedir pas al món digital i tant si l’objectiu de les organitzacions és digitalitzar el seu contingut mitjançant medis propis o utilitzant la tecnologia disponible en els centres de recerca de FamilySearch, aquests ofereixen la seva ajuda a les organitzacions que la sol·licitin.  
  
La tecnologia dCamX, utilitzada per FamilySearch, es caracteritza per la creació d'imatges d’alta qualitat, de forma eficaç, al mateix temps que es capturen meta dades de la imatge. Aquest aspecte, conjuntament amb un procés de publicació posterior fàcil i ràpid, fan que aquesta tecnologia estigui cridada a ser el nou estàndard a la indústria.

**Conversió de formats digital:**Aquest servei està pensat per aquelles empreses o organitzacions que ja disposen d’una elevada quantitat de material en format de microfilm.

La tecnologia digital ha canviat dràsticament com els registres són capturats, emmagatzemats i fets accessibles. Aquesta tecnologia segueix progressant i per tant resulta indispensable començar a adaptar-se al més aviat possible.

FamilySearch posa a disposició de les organitzacions genealògiques la possibilitat d’utilitzar els mateixos processos i software que utilitzen ells per digitalitzar la seva col·lecció de més de 2,4 milions de microfilms. FamilySearch, també ofereix la possibilitat d’emmagatzemar els fitxers digitals d’aquestes organitzacions en els seus servidors, un cop convertits, si així ho prefereixen.

**Indexació en línea:**Un cop un registre ha estat digitalitzat en forma d’imatge, la informació principal necessita ser extreta i transcrita per tal de poder produir índexs sobre els quals clients o usuaris puguin cercar.

L’aplicació d’indexació en línea, creada per FamilySearch, permet, mitjançant la cadena de voluntaris, crear índexs de forma ràpida i precisa. Els arxius de les organitzacions, que així ho sol·licitin, podran disposar d’accés a aquesta cadena de voluntaris per digitalitzar els seus índexs o accés a les eines d’indexació auxiliars que permeten la creació de projectes propis.

**Accés en línea:**

Si un document o registre no esdevé fàcilment accessible, resulta de poc valor pels usuaris. FamilySearch ofereix dos serveis diferents depenent de si les organitzacions desitgen fer públic l'accés a les seves dades a través de FamilySearch.org o no.

En cas de voler per públics els registres, FamilySearch s’ofereix a penjar i mantenir els registres de forma econòmica. En cas de voler mantenir els registres en un àmbit privat, l’organització posa a disposició dels interessats les eines i experiència necessàries per crear un espai propi al núvol.

**Preservació dels registres i fitxers físics:**

FamilySearch ofereix l’opció a les organitzacions de custodiar còpies de seguretat dels seus fitxers, en el baül de tecnologia punta situat a las Granite Mountains. En l'actualitat, còpies d’arxius de microfilm i digitals, provinents de més de cent països diferents, es troben guardades en aquest baül per precaució.

El fet de disposar de còpies de seguretat pels fitxers genealògics, suposa la salvació de registres en cas de terratrèmols, incendis, inundacions, tornados, guerres i actes humans no controlables en les seus oficials dels arxius.

Les mesures de seguretat que FamilySearch utilitza pels seus registres i que a la vegada, queden a disposició d’altres organitzacions, són:

Processos complets i automatitzats de comprovació, validació i actualització dels registres per garantir la màxima protecció possible.

Migració gradual i eficient de registres cap a noves tecnologies quan els formats previs quedin obsolets, garantint així la seva accessibilitat a llarg termini.

Processos de conversió i preservació de dades que compleixen amb les regulacions sobre els Sistemes de Registres d’Informació Oberts (OAIS).

Col·leccions d’informació emmagatzemada al núvol i distribuïdes en diferents clústers arreu del món per garantir una alta capacitat d’emmagatzematge, escalabilitat i protecció contra els desastres.

Utilització de les últimes tecnologies en el tractament de dades d'alta densitat.

Procés ràpid i eficient de cara a processar l'arribada de nous registres al sistema. El sistema actual és capaç de processar més de vint terabytes al dia, mesura que incrementa, al mateix temps que la tecnologia avança.

Servidors configurats en clústers virtuals per garantir una escalabilitat infinita.

Facilitat amb control climàtic, prevenció de focs, fonts d’energia auxiliars per casos d’emergència i replicació d’arxius digitals.

**Conclusions sobre els serveis professionals**

En els apartats anteriors s'ha pogut observar com FamilySearch està clarament interessada a posar les seves tecnologies a disposició d'altres organitzacions genealògiques.

Aquesta estratègia de col·laboració els permet incorporar a les seves bases de dades registres d'informació, d'altre forma inaccessibles i garantir la persistència de les dades davant d'esdeveniments no controlables, d'informació gestionada per altres organitzacions.

**Serveis per particulars i aficionats a la genealogia**

A part dels serveis per organitzacions, FamilySearch disposa d'un ampli ventall d'eines i funcionalitats pels genealogistes amateurs o aficionats. Aquestes eines es poden dividir en dos grans blocs. El bloc encarregat de gestionar la informació genealògica dels usuaris i el bloc de cerca sobre les bases de dades de FamilySearch.

Les eines de gestió, sobre la informació genealògica, permeten als usuaris digitalitzar la seva informació d'una forma fàcil, estructurada i accessible que compleix amb els estàndards del sector.

Per altra banda, les eines de cerca, constitueixen el principal atractiu de l’organització per particulars i aficionats a la genealogia. Aquest conjunt d'eines han estat pensades per l’exploració de les dades emmagatzemades en l'ampli catàleg de FamilySearch.

Finalment, FamilySearch també permet, a aquelles persones interessades, formar part d'un encadenat de voluntaris lligat a l'organització. Aquest grup de voluntaris s'encarrega d'ajudar, coordinar i arbitrar la indexació de registres genealògics.

**Eines genealògiques**

El primer bloc d'eines al que fèiem referència en la introducció, eren el conjunt d'eines encarregades de la manipulació de la informació genealògica. Les eines principals giren al voltant de la creació d’arbres genealògics, amb opcions per adjuntar fonts d’informació, arxius multimèdia, documents i altres tipus de documents.

Actualment, existeixen moltes eines que satisfan aquesta mateixa necessitat, tant en línia, com aplicacions per escriptori i mòbil; tanmateix, no són moltes les que ofereixen la possibilitat de completar la informació coneguda pels usuaris amb registres i col·leccions penjades al núvol.

Dins d’aquest grup més reduït, destaquen Ancestry.com i FamilySearch.org, on només la darrera és d’accés gratuït. El conjunt de funcionalitats, que destaquen per part de FamilySearch, es detallen breument a continuació.

**Arbre familiar**

Dins de l’estudi de la genealogia, els arbres genealògics o arbres familiars solen ser l’element més conegut o visual per representar els lligams familiars i l'història familiar d'un individu.

Els arbres familiars a FamilySearch són creats mitjançant les relacions de parentesc entre diferents persones. Aquest fet és important, ja que FamilySearch demana crear aquestes persones per tal d'incorporar-les a les seves bases de dades i fer-les públiques a menys que s'especifiqui que volen ser utilitzades només privadament.

La peculiaritat de FamilySearch és que quan es crea una nova persona, es busca en el sistema, persones que podrien encaixar amb la persona proporcionada. D'aquesta forma, es redueix la creació de persones duplicades i inclús, a vegades, la informació proporcionada és complementada amb la ja existent en l'arbre familiar de FamilySearch.

Un exemple d'arbre familiar de FamilySearch pot ser visualitzat en la figura [ref].

**Fan chart**

El Fan chart, o gràfic en forma de ventall, ofereix la possibilitat de visualitzar l'arbre familiar d'una persona, de forma més compacta. Aquest format ofereix una visió de 360 graus només sobre l'ascendència de la persona i de la seva parella.

Oferim un exemple d’aquesta visualització en la figura [ref2].

**Detalls personals**

Una altra característica de les eines genealògiques és la capacitat de complementar la informació genealògica d'un usuari amb informació personal o informació genealògica més detallada.

El conjunt d'informació extra que pot ser introduïda, s'exposa a continuació:

* **Esbós de la vida d'una persona:** Resum, d’estructura narrativa, que detalla com va viure la persona i quines van ser les diferents etapes de la seva vida.
* **Informació vital:** Gran part d’aquesta informació és la que ja s’ha introduït en el moment de crear la persona a l’arbre genealògic. Aquesta secció permet editar-la i afegir esdeveniments importants en la vida d’una persona, més enllà de la informació bàsica de naixement o defunció.
* **Fonts d’informació:** Permet introduir informació relacionada a les fonts d’informació que contrasten i validen la informació introduïda sobre la persona.
* **Discussions:** Les discussions són conversacions que poden obrir els usuaris per tal de discutir informació relativa a la persona.
* **Notes:** Les notes permeten anotar detalls concrets o informació extra que no té sentit dins de cap altre apartat.

**Memòries**

Les memòries són en gran part contingut multimèdia que els usuaris poden penjar i relacionar amb les persones de l'arbre familiar per tal d'aportar informació personal extra sobre aquestes.

Si recordem la definició de genealogia, aquesta no tractava només sobre l'estudi dels llinatges familiars, sinó també sobre l'estudi de com van viure aquestes persones. Aquest conjunt d'arxius multimèdia, permeten complementar la informació genealògica coneguda amb informació que ajudi a comprendre qui van ser aquestes persones o que va caracteritzar la seva vida.

FamilySearch suporta quatre tipus d'artefactes diferents. A continuació s'explica en més detall en que consisteix cada una d'elles:

* **Fotografies:** Les fotografies representen la ciència o art encarregat de crear imatges perdurables en el temps de persones, moments o esdeveniments. Aquests artefactes permeten adjuntar imatges d'una persona en el seu arbre familiar.
* **Documents:** Els documents solen ser fitxers PDF que proporcionen informació extra sobre aspectes concrets de la persona. Per exemple, un testament.
* **Notes de veu:** Les notes de veu són arxius d’àudio que els usuaris relacionin amb la vida d’una persona en qüestió. Un exemple podria ser, per exemple, un missatge de contestador o gravació auditiva.
* **Històries:** Les històries són peces narratives que els usuaris poden escriure per relatar les vivències d'una persona o documents escrits per la mateixa persona representada a l'arbre familiar.

**Family Booklet**

El Family Booklet és en un document que FamilySearch crea sota petició que recopila tota la informació disponible relacionada amb la família de la persona que el sol·licita. Aquesta informació s'utilitza per crear un petit llibret que pot ser encarregat en format físic o descarregat digitalment.

**Recerca Genealògica**

El segon bloc d’eines que FamilySearch posa a disposició dels usuaris i aficionats a la genealogia són les eines necessàries per tal de cercar en el seu immens catàleg de registres, col·leccions, genealogies i llibres genealògics.

Existeixen diferents funcionalitats de cerca segons el tipus d'informació que es vol cercar. A continuació detallem la informació principal de cada una.

**Cerca de registres**

La cerca de registres és sens dubte la principal funcionalitat de cerca que queda a disposició dels usuaris. Aquesta permet cercar en busca d’avantpassats ja difunts en els registres històrics de FamilySearch.

La cerca pot ser delimitada mitjançant diferents paràmetres de cerca i refinada posteriorment mitjançant l’ús de filtres. Els principals paràmetres amb els que es pot configurar la cerca són:

1. Nom i cognoms
2. Cercar pel lloc i data aproximada o exacte d’esdeveniments particulars.
3. Nom i cognoms dels relatius més propers com poden ser per exemple els pares o la parella.
4. Restringir per localització del registre o persona. Pot ser una restricció de continent, país, província, ciutat, etcètera.
5. Restringir per tipus de registre. Per exemple, obtenir només registres de naixement, baptisme, casament, servei militar, etcètera.
6. Restringir per número de lot.
7. Restringir per número de microfilm.
8. Nivell d’exactitud desitjat sobre els camps introduïts. És pot decidir entre un nivell més lax o un que intenti satisfer totes les condicions que s’han introduït.
9. Restricció per col·lecció. Una col·lecció és una font de dades en concret. Per exemple, el cens de Nova York del 1905.

**Cerca de genealogies personals**

La cerca de genealogies consisteix en la cerca sobre els arbres de família pujats i creats a FamilySearch per altres usuaris o provinents de registres oficials.

La fiabilitat de les línees familiars creades per usuaris, varia d’arbre en arbre i els usuaris estan més que convidats a comprovar la veracitat de les genealogies resultats de la cerca.

La cerca de genealogies es pot concretar mitjançant els següents paràmetres:

1. Nom i cognoms
2. Cercar pel lloc i data aproximada o exacte d’esdeveniments particulars.
3. Nom i cognoms dels relatius més propers com poden ser els pares o la parella.
4. Restringir els arbres genealògics retornats a aquells que han estat creats per usuaris o importats de diferents sistemes i arxius oficials.

**Cerca per catàleg**

Els catàlegs són materials genealògics com poden ser llibres, materials en línea, pel·lícules de microfilm, microfiche i altres publicacions, com per exemple, revistes. Molts d’aquests recursos poden ser agafats en préstec en els centres d’història de FamilySearch.

**Cerca en llibres d’història genealògica**

La col·lecció de llibres d’història genealògica consisteix en més de 200.000 publicacions digitalitzades provinents de les més importants llibreries d’història familiar existents. La col·lecció inclou, evidentment, històries de família, revistes genealògiques, guies d’iniciació a la recerca genealògica, diccionaris geogràfics, històries medievals i arbres genealògics.

**Wiki de FamilySearch**

La wiki de FamilySearch és una petita enciclopèdia que pretén assistir, sobretot als nou vinguts en el món de la recerca genealògica, a comprendre com conduir i enfocar la recerca depenent de les preguntes o informació que estiguin intentant respondre o trobar.

De la wiki cal destacar la informació disponible per cada regió, país o província. Per cada un d'aquests nivells, es disposa d'informació sobre quins poden ser els punts o registres d’entrada més interessants segons la informació que s'estigui cercant.

**Projectes d’indexació**

La secció d’indexació posa a disposició dels usuaris tota la informació necessària per convertir-se en voluntaris i començar a transcriure informació continguda en registres genealògics digitalitzats.

El procés d’indexació es realitza a través d’un programa creat per FamilySearch que pot ser descarregat des de la mateixa web i s’encarrega de gestionar els registres que l’usuari pot indexar segons els projectes en els que aquest es trobi inscrit.

Al mateix temps, FamilySearch està a punt de treure un nou servei que permetrà la indexació en línea des del mateix navegador.

**Procés d’indexació**

El cicle de vida d’un registre consisteix en les següents fases:

1. Digitalització del registre: En aquesta fase els arxius i registres es digitalitzen.
2. Agrupació dels registres en grups de 20-50 camps diferents dels que cal extreure informació.
3. Dos voluntaris diferents transcriuen els valors dels camps digitalitzats.
4. Si la informació introduïda pels dos voluntaris no coincideix, un àrbitre avalua les dues entrades i pren una decisió.
5. Si les dues extraccions coincideixen, o un cop han estat validades per un àrbitre, les dades s’envien a una base de dades i són preparades per la seva publicació.

Transcriure dades, sobretot aquelles que provenen de documents antics, no és simple i en conseqüència, el programa d’indexació permet introduir com a resposta que part dels camps del registre no poden ser transcrits o que no s'entén el que posa.

De la mateixa forma, FamilySearch proporciona exemples d’escriptura antiga, en diferents idiomes, per ajudar als usuaris a desxifrar els camps més complicats. La figura [ref] mostra exemples d'escriptura antiga per l'alfabet espanyol.

**Que pot indexar un voluntari?**

Els voluntaris poden escollir un o varis dels diferents projectes que actualment es troben en el procés d’indexació i participar en ells. L’usuari pot escollir amb completa llibertat si vol treballar en projectes d’un país o llengua específica i la quantitat de temps que vol dedicar-hi.

**Conclusió sobre les eines per usuaris i aficionats a la genealogia**Tot sembla indicar que FamilySearch està enfocant una part del seu portal web en oferir eines atractives pels usuaris amb l'objectiu de capturar informació genealògica, d'altre forma, difícilment accessible.

Al mateix temps, l’organització està explorant mètodes alternatius i diferents per tal d’aconseguir ampliar la seva col·lecció de registres digitals de la forma més ràpida i eficaç possible. Per aconseguir-ho, està implicant als seus usuaris en el procés d’indexació, principal coll d'ampolla en la digitalització de documents.

Volem recordar, en aquesta conclusió, que molts cops la informació genealògica no passa a estar disponible al domini públic fins molts anys després de la defunció dels seus individus i en molts altres cassos, mai arriba a veure la llum.

És per això, que capturar aquesta informació de primera mà, a través dels usuaris, redueix l'espera necessària per aconseguir les dades i redueix les possibilitats d'informació incorrecta sobre aquestes.

BIBLIO

<https://familysearch.org/about> (informació bàsica sobre FamilySearch)

<http://www.worldometers.info/world-population/> (POPULATION)

<https://discover.mormon.org/en-us/topics/the-family/> (on mormon and family)

<https://en.wikipedia.org/wiki/The_Church_of_Jesus_Christ_of_Latter-day_Saints#Home_and_family> (on mormon and family)

https://en.wikipedia.org/wiki/Nuclear\_family

<https://discover.mormon.org/en-us/topics/the-family/quiz/>

https://familysearch.org/indexing/